text: Savner du et pengeskab med din møntsamling?
  29 oktober 2015 kl. 13.14
  Syd- og Sønderjyllands Politi savner en ejer til et pengeskab, der er dukket op i en dam i det østlige Esbjerg.
  Et pengeskab er kommet til overfladen i en dam ved Nøddelunden i det østlige Esbjerg.
  Pengeskabet var delvist brudt op, og det bar præg af, at det har ligget i vandet i meget lang tid. Måske i flere år. Derfor var papirer i skabet også ulæselige. I skabet lå også to møntsamlinger med et større antal danske mønter.
  Syd- og Sønderjyllands Politi har kontaktet ejere af stjålne pengeskabe de seneste fem år i Esbjerg og omegn uden, at det har givet resultat. Men pengeskabet kan selvfølgelig også være stjålet andre steder.
  Så har du på et tidspunkt - måske for år tilbage fået stjålet et pengeskab, eller kender du nogen, der har, så vil Lokalpolitiet i Esbjerg gerne høre fra dig. Henvendelser kan ske på telefon 114.
  